PRANEŠIMAS ŽINIASKLAIDAI  
2025 m. liepos 8 d.

**Mažiau streso, daugiau poilsio: kaip suplanuoti šeimos biudžetą vasaros atostogoms**

**Vasara daugeliui tampa laiku, kai norisi atitrūkti nuo kasdienybės, keliauti ir mėgautis buvimu kartu su artimaisiais. Vis dėlto tam, kad šis laikas nebūtų skausmingas kišenei, būtina atostogoms ruoštis ne tik emociškai, bet ir finansiškai. Pasak „Luminor“ banko kasdienės bankininkystės vadovės Aušrinės Mincienės, iš anksto suplanuotas šeimos biudžetas padeda ne tik išvengti nenumatytų išlaidų, bet ir leidžia ramiai mėgautis poilsiu.**

„Atostogos dažnai tampa emocinių pirkinių laiku – spontaniškai įsigyjame suvenyrus, pramogas ar net papildomą nakvynę. Tai normalu, juk norisi palepinti save ir šeimos narius. Tačiau tam, kad neperžengtume savo galimybių ribų, svarbu dar prieš kelionę susidaryti aiškų biudžetą“, – sako A. Mincienė.

Ekspertė pataria pradėti apsibrėžiant bendrą sumą, kurią šeima gali skirti atostogoms, o tuomet ją padalyti pagal transporto, maitinimo, nakvynės, pramogų ir nenumatytų išlaidų kategorijas.

„Visada verta palikti rezervą ir netikėtoms situacijoms – galbūt sugedo automobilis, prireikė papildomo bagažo ar tiesiog norisi nueiti į netikėtai rastą įdomų renginį“, – sako banko ekspertė.

Papildomai padėti gali populiarios biudžeto planavimo taisyklės, pastebi ji.

„Viena jų – 50/30/20 metodas. Naudojantis šiuo metodu, 50 proc. biudžeto skiriama būtinosioms išlaidoms, 30 proc. – norams ir pramogoms, o likę 20 proc. – taupymui. Tai ne tik aiškus principas, bet ir labai gera prevencija prieš impulsyvias išlaidas“, – pataria A. Mincienė.

**Biudžeto planavimas – ir vaikams naudingas įgūdis**

Pasak ekspertės, vasaros atostogos – puiki proga į biudžeto planavimą įtraukti ir atžalas.

„Vaikai greitai supranta pinigų vertę, kai gauna asmeninį, ribotą „atostogų biudžetą“. Kai turi pasirinkti tarp ledų ar atrakcionų, jie išmoksta vertinti prioritetus. Toks žaidimo forma įgyjamas patyrimas virsta ilgalaikiais įgūdžiais“, – sako A. Mincienė.

Anot jos, tėvų pavyzdys vaikams – svarbiausias ugdymo šaltinis.

„Kai vaikai mato, kad tėvai skaičiuoja, planuoja, diskutuoja apie išlaidas ir taupymą, tai formuoja jų pačių finansinius įpročius“, – pastebi ji. Net ir paprasčiausias „Excel“ failas ar biudžeto programėlė gali tapti puikia priemone įtraukti šeimos narius į planavimą.

**Poilsis nebūtinai turi būti brangus**

Ne visada pramogos turi kainuoti daug – apie tai taip pat verta kalbėtis planuojant atostogas. Pasak A. Mincienės, kelionės po Lietuvą ir vietinės pramogos gali būti ne mažiau įdomios nei išvykos į užsienį.

„Dažnai pamirštame, kiek Lietuvoje yra nemokamų ar nebrangių veiklų – nuo muziejų, gamtos maršrutų iki vietinių švenčių ar edukacinių dirbtuvių. Kelių dienų atostogos savoje šalyje gali būti ne tik pigesnės, bet ir pilnos atradimų“, – pažymi „Luminor“ atstovė.

Ji priduria, kad net ir paprastas pasivaikščiojimas nauju pažintiniu taku ar piknikas su šeima gali tapti ryškiausia atostogų akimirka – svarbiausia yra laikas kartu ir iš anksto apgalvotas finansinis planas.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Severa Augusta Lukošaitytė  
„Luminor“ komunikacijos projektų vadovė  
Tel.: +370 61143579  
el. p.: [severa.augusta.lukosaityte@luminorgroup.com](mailto:severa.augusta.lukosaityte@luminorgroup.com)